LIETUVOS RESPUBLIKOS
DRAUDIMO PROPAGUOTI TOTALITARINIUS, AUTORITARINIUS REŽIMUS IR JŲ IDEOLOGIJAS ĮSTATYMO  NR.XIV-1679 4, 5, 6 STRAIPSNIŲ PAKEITIMO
ĮSTATYMAS PROJEKTO
AIŠKINAMASIS RAŠTAS


1. Įstatymo projekto rengimą paskatinusios priežastys, įstatymo projekto tikslai ir uždaviniai
Lietuvos Respublikos draudimo propaguoti totalitarinius, autoritarinius režimus ir jų ideologijas įstatymo (toliau – Įstatymas) pakeitimais siekiama deleguoti savivaldybių institucijoms sprendimų priėmimą dėl viešųjų objektų, neatitinkančių Įstatymo 3 straipsnio, padidinti sprendimų priėmimo efektyvumą, mažinti administracinę naštą sumažinant institucijų, įtrauktų į sprendimų priėmimą, skaičių bei atsižvelgti į realius Įstatyme nurodytų procesų įgyvendinimo terminus. 
2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai
Įstatymą inicijuoja Seimo nariai Darius Jakavičius, Kęstutis Vilkauskas.

3. Kaip šiuo metu yra reguliuojami Įstatymo projekte aptariami teisiniai santykiai
Įstatyme nustatyta, kad Seimo nutarimu sudaryta tarpinstitucinė komisija įvertina, ar viešieji objektai atitinka šio įstatymo 3 straipsnio nuostatas, o sprendimus dėl viešųjų objektų atitikties Įstatymo 3 straipsnio nuostatoms priima Lietuvos gyventojų genocido ir rezistencijos tyrimo centras (toliau – Centras); sprendimai dėl viešųjų objektų atitikties priimami per 5 darbo dienas ir įgyvendinami per 3 mėnesius; informacija apie sprendimų įgyvendinimą teikiama Centrui.

4. Kokios siūlomos naujos teisinio reguliavimo nuostatos ir kokių teigiamų rezultatų laukiama
Pakeitimais tikslinamas ir papildomas viešųjų objektų pripažinimo neprieštaraujantiems Įstatymo 3 straipsnio nuostatoms procesas. Konkretūs pakeitimai apima:
1. Savivaldybių institucijos, surinkę informaciją apie Įstatymo 3 straipsnyje nurodytus viešuosius objektus, esančius jų savivaldybės teritorijoje ar gavę prašymus iš fizinių ir juridinių asmenų, savivaldybių tarybų nustatyta tvarka juos įvertina ir ne vėliau kaip per 6 mėnesius priima Įstatyme nurodytus sprendimus.
2. Jei savivaldybių institucijoms trūksta informacijos įvertinti, ar viešieji objektai atitinka Įstatymo 3 straipsnio nuostatas, jos gali kreiptis į Centrą, kuris pateikia istorinę-archyvinę pažymą dėl tokių viešųjų objektų. 
3. Supaprastinama sprendimų priėmimo tvarka, nebelieka vienos institucijos – Komisijos, kuri teikia atitinkamas išvadas dėl viešųjų objektų atitikimo Įstatymo nuostatoms.
4. Prailginami viešųjų objektų atitikties Įstatymo nuostatoms terminai, kai jie susiję su didelės apimties informacijos analize bei priimtų sprendimų įgyvendinimu, kai juos įgyvendinti reikia pvz. priimti atitinkamus valstybės ar savivaldybių institucijų sprendimus ir numatyti papildomą finansavimą.
5. Numatomo teisinio reguliavimo poveikio vertinimo rezultatai, galimos neigiamos priimtų įstatymų pasekmės ir kokių priemonių reikėtų imtis, kad tokių pasekmių būtų išvengta
Neigiamų pasekmių nenumatoma.

6. Kokią įtaką priimtas įstatymas turės kriminogeninei situacijai, korupcijai
Kriminogeninei situacijai, korupcijai įstatymo priėmimas įtakos neturės. 

7. Kaip įstatymo įgyvendinimas atsilieps verslo sąlygoms ir jo plėtrai
Verslo sąlygoms ir jo plėtrai įstatymo priėmimas įtakos neturės.

8. Ar įstatymo projektas neprieštarauja strateginio lygmens planavimo dokumentams
Įstatymo projektas atitinka strateginio lygmens planavimo dokumentus.

9. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Priėmus įstatymą reikės priimti įgyvendinamuosius teisės aktus ir panaikinti Seimo nutarimus dėl tarpinstitucinės komisijos sudėties ir nuostatų patvirtinimo (2023 m. birželio 1 d. nutarimus Nr. XIV-2030 ir Nr. XIV-2029)
10. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymo projektas atitinka Lietuvos Respublikos valstybinės kalbos įstatymo ir Lietuvos Respublikos teisėkūros pagrindų įstatymo reikalavimus. Įstatymo projektas naujų sąvokų nenustato, todėl jų įvertinti Terminų banko įstatymo ir jo įgyvendinamųjų teisės aktų nustatyta tvarka nereikia.

11. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus
Įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus.

12. Jeigu įstatymui įgyvendinti reikia įgyvendinamųjų teisės aktų, – kas ir kada juos turėtų priimti
Įstatymui įgyvendinti savivaldybių tarybos nustatys sprendimų priėmimo tvarką; reikės panaikinti Lietuvos Respublikos Seimo nutarimus dėl Komisijos sudėties ir nuostatų patvirtinimo.

13. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)
Įstatymui įgyvendinti valstybės biudžeto asignavimų nereikės.

14. Įstatymo projekto rengimo metu gauti specialistų vertinimai ir išvados
Įstatymo projekto rengimo metu specialistų vertinimų ir išvadų negauta.

15. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis
Reikšminiai žodžiai, kurių reikia šiam projektui įtraukti į kompiuterinę paieškos sistemą: „draudimas propaguoti totalitarinius, autoritarinius režimus“.

16. Kiti, iniciatorių nuomone, reikalingi pagrindimai ir paaiškinimai
Kitų pagrindimų ir paaiškinimų nėra.



Teikia Seimo nariai: 	Darius Jakavičius
Kęstutis Vilkauskas


